b'\n_START_ARTICLE_\nStela Enache\n_START_SECTION_\nDate biografice\n_START_PARAGRAPH_\n\xc3\x8enc\xc4\x83 de la \xc8\x99ase ani Stela \xc3\xaencepe s\xc4\x83 studieze pianul fiind \xc3\xaenscris\xc4\x83 la \xc8\x98coala de Muzic\xc4\x83. \xc3\x8en perioada 1964-1967 a urmat cursurile \xc8\x98colii Populare de Art\xc4\x83 din Re\xc8\x99i\xc8\x9ba, sec\xc8\x9bia canto. \xc3\x8en perioada 1967-1972 a urmat cursurile Conservatorului de Muzic\xc4\x83 din Cluj. A fost perioada \xc3\xaen care a participat la festivalurile studen\xc8\x9be\xc8\x99ti de la Ia\xc8\x99i, T\xc3\xa2rgu Mure\xc8\x99, Timi\xc8\x99oara. Este remarcat\xc4\x83 de compozitorul George Grigoriu care reu\xc8\x99e\xc8\x99te s\xc4\x83 fac\xc4\x83 un duet inedit la acea vreme cu Stela Enache \xc8\x99i George Enache. \xc3\x8en 1971 a participat la Festivalul Na\xc8\x9bional Mamaia, unde a ob\xc8\x9binut locul al II-lea la sec\xc8\x9biunea "interpretare". Interpreteaz\xc4\x83 \xc3\xaen concurs piesele "S\xc4\x83 facem florile s\xc4\x83 c\xc3\xa2nte", pe muzica lui George Grigoriu \xc8\x99i "\xc8\x9ain minte" pe muzica lui Radu \xc8\x98erban. \xc3\x8en 1972 a participat din nou la aceea\xc8\x99i sec\xc8\x9biune a festivalului Mamaia \xc8\x99i a ob\xc8\x9binut acela\xc8\x99i premiu._NEWLINE_ Tot \xc3\xaen 1971 Stela Enache se c\xc4\x83s\xc4\x83tore\xc8\x99te cu compozitorul Florin Bogardo, cu care are doi copii. Florin Bogardo i-a \xc3\xaencredin\xc8\x9bat peste 60 de piese. Este cooptat\xc4\x83 ca solist\xc4\x83 a Orchestrei Electrecord condus\xc4\x83 de Alexandru Imre \xc3\xaempreun\xc4\x83 cu care face numeroase turnee \xc3\xaen Germania, Rusia, Austria, \xc8\x9b\xc4\x83rile nordice \xc8\x99.a. Dup\xc4\x83 desfiin\xc8\x9barea forma\xc8\x9biei devine solista trupei condus\xc4\x83 de tobo\xc8\x99arul Doru Danciu sub numele de Sunshine Band. \xc3\x8en 1972 a plecat \xc3\xaen Germania, iar apoi a efectuat turnee \xc3\xaen toat\xc4\x83 lumea (Rusia, Austria, Elve\xc8\x9bia, Norvegia, Danemarca, etc.). \xc3\x8en 1986 a \xc3\xaencheiat primul contract pe un vas de croazier\xc4\x83. De atunci c\xc3\xa2nt\xc4\x83 foarte mult pe vase de croazier\xc4\x83. Cu "Europa", unul din cele mai selecte vase de croazier\xc4\x83, a f\xc4\x83cut de patru ori ocolul p\xc4\x83m\xc3\xa2ntului, timp de un an. \xc3\x8en 1977, a participat la Festivalul "Orfeul de aur" din Bulgaria. Apare al\xc4\x83turi de nume mari ale muzicii \xc3\xaen diferite programe muzicale: Gilbert Becaud, Milva, Gloria Gaynor, Jennifer Rush, Tony Christie, The Platters, Lionel Hampton, Vicky Leandros, Al Bano etc._NEWLINE_Are \xc3\xaen repertoriu peste 500 de c\xc3\xa2ntece.'